สทนช. เฝ้าระวังฝนตกหนักและปริมาณน้ำของเขื่อนขนาดใหญ่ในภาคใต้ 2 แห่ง หลังมีปริมาณน้ำกักเก็บมากกว่าร้อยละ 90 ของความจุอ่าง
สำนักงานทรัพยากรน้ำแห่งชาติ (สทนช.) เฝ้าระวังฝนตกหนักและปริมาณน้ำของเขื่อนขนาดใหญ่ในภาคใต้ 2 แห่ง หลังมีปริมาณน้ำกักเก็บมากกว่าร้อยละ 90 ของความจุอ่าง

นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) กล่าวว่า ภาพรวมในหลายพื้นที่ทั่วประเทศยังคงมีฝนฟ้าคะนองเกิดขึ้นได้ ส่วนภาคใต้ช่วงวันที่ 18-20 พฤศจิกายน 2561 หย่อมความกดอากาศต่ำกำลังแรงบริเวณทะเลจีนใต้จะเคลื่อนเข้าปกคลุมปลายแหลมญวนแล้วเคลื่อนผ่านภาคใต้ ทำให้ภาคใต้มีฝนเพิ่มมากขึ้นและมีฝนตกหนักบางแห่ง 
โดยเฉพาะต้องเฝ้าระวังอ่างเก็บน้ำขนาดใหญ่ในภาคใต้ 2 แห่ง คือ เขื่อนแก่งกระจาน จังหวัดเพชรบุรี มีปริมาณน้ำร้อยละ 91 ระบายออกวันละ 2.59 ล้านลูกบาศก์เมตร และเขื่อนปราณบุรี จังหวัดประจวบคีรีขันธ์ มีปริมาณน้ำร้อยละ 91 ระบายออกวันละ 2.41 ล้านลูกบาศก์เมตร จึงต้องติดตามสถานการณ์น้ำอย่างใกล้ชิด
 
เลขาธิการสำนักงานทรัพยากรน้ำแห่งชาติ (สทนช.) กล่าวถึงสถานการณ์ปริมาณน้ำในอ่างเก็บน้ำทั่วประเทศ ว่า จากการสำรวจปริมาณน้ำโดยรวมของอ่างเก็บน้ำมีปริมาณน้ำอยู่ในเกณฑ์ควบคุมและเพียงพอใช้หน้าแล้งนี้ ทั้งน้ำเพื่อเกษตรกรรม ภาคอุตสาหกรรมและเพื่อการอุปโภค-บริโภค 
ปริมาณน้ำของอ่างเก็บน้ำขนาดใหญ่ 35 อ่าง มีปริมาณน้ำรวม 57,452 ล้านลูกบาศก์เมตร หรือร้อยละ 81 และมีปริมาณน้ำใช้การรวม 33,909 ล้านลูกบาศก์เมตร ขณะที่อ่างเก็บน้ำขนาดกลาง  419  แห่ง มีปริมาณน้ำรวม 3,851 ล้านลูกบาศก์เมตร หรือร้อยละ 71 และปริมาณน้ำใช้การรวม 3,420 ล้านลูกบาศก์เมตร